khistorydata/jeongjo-sjw-relations huggingface dataset:
정조 23년 · 목
別單一皇帝性仁孝上皇昇遐哀毁踰制欲持服三年宗室大臣以爲上皇於皇祖昇遐之日持服百日請循舊制皇帝覽奏哀痛曰旣以皇考已行之例爲言則亦不敢以私情有所踰越遂勉從之行百日大祭時親詣行禮仍服縞素還宮在宮內時用素服將至二十七朔以寓三年諒闇之義所謂素服者非白色而卽去華餙之謂也故常御靑色袍而親詣几筵日則又着縞素以上皇昇遐之日在正月初三日每月初三日設行大祭梓宮移奉於陵所吉日初以八月二十七日涓擇命以孺慕之忱有所不忍改以九月初二日陵號卽裕陵而移奉時所過通州薊州等州縣以道路修治之役民命蠲免本年征稅云一各部院機要之任皆以滿人居之漢人則不過備員自是傳來舊法而自新皇帝親荏萬機之後幷用滿漢如劉墉之淸謹王杰之醇確素所倚毗而方爲大臣未珪自南方巡撫入爲吏部尙書彭元瑞以工部尙書特兼太子少保此皆漢人而其所親寵則不及滿人滿人之信用者卽內大臣慶桂及戶部尙書豊伸濟倫工部尙書那彦成彦成卽阿桂之孫濟倫卽傅恒之孫福隆安之子也和珅處分後卽命十一王永瑆原任太學士蕫誥戶部侍郞戴衢亨及慶桂那彦成在軍機處行走軍機處在乾淸宮東墻外而卽機密要地也十一王以皇帝親兄承命總理中外大小事務必皆關白其所寵遇擧朝無右爲人頗聰明而臨事多疑人皆畏憚朝官三品以上無論內外職皆自軍機稟旨差出吏部則只差四品以上云一前任內閣學士尹壯圖雲南人也性峭直好極諫素爲朝廷畏憚曾奏各省倉庫多虧欠宜皆反閱以陳奏不實退歸本鄕皇帝親政擢爲給事中延問朝事壯圖曰前奏倉庫事爲今第一急務而臣言徒歸不實此而盤査然後臣當隨事獻替矣仍陳其路遠親老之狀皇帝慰諭許其歸養曰如有軍國大事當令馳馹來京矣蓋皇帝雖知其賢而擧朝忌其鯁直故始欲擢用而終不能留其不許倉庫反閱者亦慮朝臣之多緣此抵罪也當其來也朝野想望其風采及聞其去莫不嗟惜云一皇帝好微行四月初七日率掖屬二人步出正陽門外琉璃廠吏部侍郞周興岱乘轎而過知其爲皇帝蒼皇下轎皇帝轉身從間路避去自此以後大小臣民擧皆惶懼而前門外飯店殆至一空初政嚴明巨細不遺又有意於察民隱分遣御史於中外又以近臣踵其後如是者數三衆口相合然後罰有罪者其或爽實則罪言者故人無枉罹而御史亦不敢循私云一乾隆晩年各關各門征稅甚重定例之外又有盈餘名色較數歲以爲常雖以都城崇文門言之南京商貨捨此門無以入京故吏緣爲奸殆無限節幾至商旅不行四月初命嚴盈餘一定稅額毋敢違越曰此乃皇上有意未遑者蓋欲無犯於三年無改之戒也民心胥悅咸謂大初大惠入山海關已見關內外民人以此頌戴之不已一川楚敎匪尙未殄平專由和珅貽誤軍務諸路軍營觀望延拖及珅死後卽命四川總督勒保爲經略大臣使諸營受其節制自正月以後擒賊魁五人夏初試士以討平敎匪發策問之又下旨申諭俾爲歸化之方使行出關時見車十六輛各載四五人自皇城來卽黑龍江官兵之戰川楚歸者也巨魁已殲而餘氛指日可除故皇帝特命罷歸云杭州鹽商願納銀三百萬以助軍功賞賜之費皇帝命受二百萬前此乾隆庚戌江南富商以皇帝八旬願納銀四十萬以伸其慶忭之忱乾隆皇帝命受之商人之納銀自此始而新皇帝襲用謬例爲初政一疵云一丁巳十月以太上皇勅旨封皇帝貴妃鈕祜祿氏爲皇貴妃命於孝淑皇后三年之後立爲皇后今年四月下旨以爲孝淑皇后二十七月今已廟期應遵勅旨正位中宮其父恭阿拉着卽照例爲一等侯而應行冊后典禮則於嘉慶六年三月釋服後擇吉擧行云蓋謂先定名號而凡係受賀頒詔等典禮則追後爲之也恭阿拉以右翼監督擢拜爲侯云一和珅處置後人皆謂皇帝有三達德自卽位以來知和珅之必欲謀害凡於政令惟珅是聽以示親信之意俾不生疑懼此智也一日裁處不動聲色使朝著一新奸宄屛息此勇也不治黨與無所株連使大小臣工洗心條慮俾各自安皇妹之爲珅子婦者另加撫恤無異前日此仁也珅家有正珠朝珠一掛此則乘輿服用也珅常於燈下無人時潛自懸掛對鏡把玩皇帝覈知其狀尤痛其罪惡更命其子豊伸殷德革去伯爵停其世襲福長安以珅同罪繫獄而尙未配處和琳以曾受珅指使傾陷福康安革公爵黜廟享諸臣以珅財産之多藏匿屢請査出下旨罪言者曰此欲陷朕於好貨之主便是爲珅報復命皆勿問云一和珅總理諸部時凡有事務必皆稟決尙書侍郞皆備位而已乃珅死後痛革此習又命各衙門及省藩凡奏事直進上前無得另有副封及正月二十八日八王永璇總理吏部時吏部尙書呈暇侍郞鐵保專管諸務八王以侍郞之不隨事稟決責郞中曰吾當因事駁奏之保不得已使筆帖式有時往稟焉筆帖式卽如我國之錄事也皇帝聞之惡其有珅餘習罷八王總理之任黜保爲瀋陽兵部侍郞云一頒勅副使例以內閣學士之進士出身者派定而恒傑卽未中進士者也皇帝新卽位未諳前例遂點下正月十八日湖廣道監察御史繼善劾奏朝鮮自是文華之邦詔使之必以進士派送者意有在焉恒傑素乏地望且無文識不可送皇帝以傑曾爲贊禮助祭意其能知禮且以發程隔日不許及復命因禮物事至有降資之罰以禮部侍郞新赴衙門而路人嗤點皆以爲御史之言若有先見禮部郞中伊勒圖以恒傑奉使不善對人有嘲譏語恒傑聞而惡之謀欲陷罪及孝淑皇后終喪行祭時參班諸臣例着靑袍而恒傑誤着藍袍上疏引罪仍言該郞伊勒圖不先知委有此錯誤以致諸臣之着藍袍者甚多宜加罪罰云云皇帝以爲恒傑卽禮部侍郞何待郞中之知委所奏甚糊塗勒圖則勿問恒傑交部議處遂至削職差代云一外國進香在前則自禮部擧行而已元無擧朝百官及使臣齊參之事今番之張大出於優禮十七王之來訪諸貝勒之俱會皆因皇旨云皇帝以方在諒闇之中不欲引見外國使臣臨歸前一日適値殯殿動駕故特令祗迎仍致還朝後問安蓋皇帝間三日詣殯殿而自內往還朝臣亦不祗迎故知其爲特旨也是日皇帝頒衣資於位高朝臣皆入闕謝恩如王杰劉墉那彦成慶桂彭元瑞諸人成班坐於神武門外橋頭雖以外貌言之無不魁偉且觀其動止俱非常品可謂極一代之彦一瀋陽有所謂夏園行宮者卽謁陵時中路所御處也瀋陽將軍奏請修理皇帝下旨以爲此雖創於太上皇時元非上皇本意滿洲舊俗每當行幸携帶毡廬帳房以爲習勞尙朴之意自今撤毁行宮無爲勞民傷財之歸云瀋陽諸議以當初將軍之請修行宮謂皇帝謁陵似在不數年內云一年事關內則雨暘不愆五穀總登關以東自春徂夏雨水終慳遜於關內自瀋陽至柵門雖旱災孔慘而皆是旱田別無大段所損縱不及關內比之關外又有勝焉大抵秋成尙早未能預辦其豐歉而中年可卜云
정조 23년 · 강
進香使行中首譯金在和以聞見別單啓
정조 23년 · 목
別單一皇帝御極以後銳意圖治早朝晏罷屛退奸黨升庸名流而懲於和珅權不下移雖果斷有餘而或臨事生疑下行群工之事擧朝惴慄供職唯勤而十一王永瑆總理庶務恣行專擅士論不韙頗有漆室之憂一太上皇時居官職者久任責成各部尙書侍郞或至十數年不遷他職今皇帝則反是月日之間亦多改易蓋出於隨才黜陟之意而或認以五日京兆多有不事事之患一和珅總理機務之時巨細事務剖斷如流雖以禮部事言之外國使行到館之後凡百擧行一經其指使無少停滯今則十一王總督軍機臨事多疑擧朝畏憚事不經由於十一王則不敢循例爲之故各部院堂郞人非不多而互相推諉殆同無人主管今番使行之留滯亦不無由此而然云一皇帝性甚寬厚斷獄務欲從輕故如和珅黨與俱不深究而失勢者猶有怨國之心閭巷之間有嘉慶嘉慶圖財傷命大家抄戶小家罰俸之謠皆此輩之所作爲也亦可見其餘黨之未及歸化一皇帝登極以後雖惡和珅專權擅恣而無一言相及一日珅筵奏太上皇減太僕馬匹皇帝獨自語曰從此不能復乘馬矣筵臣之在傍聞之者知珅之必無幸焉及珅處置後馬匹之籍入內廐者殆過屢百云一太上皇晩年邊徼草寇種種竊發皆因官長侵漁民不聊生相聚爲盜而調兵往勦頻年不解費用浩大府藏漸耗及和珅籍産後貨財珍寶充牣官庫內局蔘料以其多儲又於春間發賣屢百斤故閭市之間銀錢甚踊貴云一皇帝欲於四月二十七日幸靜安莊設祭於孝淑皇后殯所蓋皇后尙今未葬而四月爲終祥故也靜安莊距圓明園不遠故因欲轉往第十七王永璘奏曰靜安之祭雖係情禮園明之幸殆近遊豫雖無今日之諍臣其奈後世之史策皇帝從其言仍停行幸之命一昨年有衆星交流之災欽天監諱而不奏今年日月合璧五星連珠欽天監以吉祥奏皇帝下旨責諭曰川陜一帶尙未殄平延及數省民遭荼毐戒愼之不遑而敢言祥瑞乎況災則諱而祥則奏大非愛君之道從今毋敢以祥瑞二字傅會登聞仍命外方禁獻珍禽之屬云一自康熙以後專尙右文之治而宗室懿親則皆守滿洲舊俗俾皆習弓馬今皇帝以後皆令讀詩書課功令得與生監同應鄕試頗事文藝少祖宗崇武之意云
정조 23년 · 강
諸承旨持公事入侍于誠正閣召見進賀正使趙尙鎭書狀官韓致應
정조 23년 · 목
尙鎭等出疆辭陛也
정조 23년 · 강
命承旨馳詣宗廟奉審摘奸
정조 23년 · 목
北階修改告由祭在明也
정조 23년 · 강
右議政李時秀陳箚請太廟展謁更觀日候擇吉賜批
정조 23년 · 목
箚略曰臣昨登前席以太廟秋展謁退期事有所仰陳未蒙兪音不敢屢瀆達宵悶迫今年暑熱挽近所罕三庚在卽畏日益熾閭巷匹庶皆自節愼此時冒炎移蹕勞動玉趾萬萬非大聖人保嗇之宜以殿下先意順志之孝豈不仰體我殿宮之念耶吉辰諏涓自有處暑後多日殿階修改尤合生涼時始役伏乞亟寢成命更觀日候擇吉行禮批以秋謁後欲視階砌修改之役日熱雖如此豈可退行乎今日有雨意若得一霔在穡事必有沾潤之益其幸當如何然則始役當待晴行禮亦當觀此進退仍敎曰此批答遣史官傳諭
정조 23년 · 강
命京畿監司徐鼎修推考南陽府使金守基罷黜安城郡守金相儼中考施行
정조 23년 · 목
吏曹啓言今日本曹開拆坐起時考見京畿褒貶啓本則南陽府使金守基以浮謗姑略爲目安城郡守金相儼以勖哉剛克爲目則俱宜置中考而置諸上考殊無嚴明殿最之意請該道臣推考金守基罷黜金相儼中考施行允之敎以其代口傳差出
정조 23년 · 강
以李晢爲南陽府使口傳也
정조 23년 · 강
命陽德縣監南漢喆更觀治績蘇弊與否狀聞事回諭道臣
정조 23년 · 목
因平安監司韓用龜陽德縣監南漢喆到任狀啓敎以觀於筵席擧措可知其憒憒而相換亦因特敎則何敢逗留赴任乎然而或能善治則足可贖罪更觀治績與蘇弊與否狀聞事回諭
정조 23년 · 강
慶尙監司申耆陳疏自引賜例批
정조 23년 · 목
疏略曰以軍威前縣監具得魯等第居下事啓本開拆之後嚴敎誕降誨責兼摰伏地惶恧莫者容措恩謫係是重典貶目在所另愼而臣之愚蒙徒知該倅之所失不細罔念外補之事體有異無少斟量遽置下考似此循例易解之事反歸昏聵不察之科尤爲溺職之一端伏乞亟賜鐫削仍治臣不能審察之罪
정조 23년 · 강
命漢學文臣殿講待涼生更稟
정조 23년 · 목
政院以來十六日漢學文臣殿講日次啓稟有是命
정조 23년 · 강
命禁衛大將申大顯兼察御營廳
정조 23년 · 목
政院以漢城左尹李漢豊以城隍發告祭獻官受香出去所受御營大將命召來請還納啓敎以仍佩往來禁將兼察牌招聽傳敎
정조 23년 · 강
藥院陳啓請寢動駕之命更卜吉日賜批
정조 23년 · 목
藥院啓曰顧今日候蒸熱濃雲四合霈然之勢不待崇朝此時移蹕勞動玉體不但有違於節宣之方行禮時若値雨下則沾服失容禮所當念殿階修改之役亦恐有旣始還撤之慮伏乞亟寢動駕之命更卜吉日批以爲行禮修改望晴霽爲穡事民情望霔霑憧憧一念無以適從更觀平朝陰晴當下敎
정조 23년 · 목
具翼善冠袞龍袍乘輿出協陽門降輿乘輦出敦化門至宗廟門外降輦乘輿入宗廟門至齋室門外降輿入齋室改具冕服詣版位行禮訖陞詣廟內奉審仍詣永寧殿展拜陞詣殿內奉審還詣廟內親審北階修改始役還入齋室改具翼善冠袞龍袍乘輿出宗廟門降輿乘輦路由梨峴入弘化門至明政門外降輦乘輿入明政門永淸門還內
정조 23년 · 강
推假通禮金魯範吏曹判書金文淳
정조 23년 · 목
承旨李冕膺啓言今此通禮前導之班假通禮一員無端隨入萬萬未安所當重勘而本院請推外無他罰何以爲之敎以推考又啓言通禮塡差所當愼擇而不善擧行有此做錯當該差出之銓堂請推考從之
정조 23년 · 강
宗廟階砌修改之役命明間待晴爲之
정조 23년 · 목
敎曰行禮始役後還宮至洞口外甘霔沛然萬幸萬幸雖有晴意階砌役處當沼濕且工役旣始明間待晴爲之甚便當此意承旨傳于都提擧亦令諸堂知悉擧行
정조 23년 · 강
命時囚李敬魯保放
정조 23년 · 강
命諏吉官池景喆自本監各別勘治
정조 23년 · 목
觀象監啓言諏吉官池景喆莫重涓吉之際多有不審之事極爲可駭請令攸司從重科罪敎以昨雨今晴此輩何敢知之而今日卽今年三百六十日中大吉日也擇日草記中公然拔之若或致意豈如此乎旣不及池百源反不若池日賓者萬萬駭然所當嚴處而甘霈則甘霈還出洞口之前幸免霑濕而工役亦因甘霈退行於應爲之吉日此或一分可恕爲先自本監各別勘治此後嚴飭使之銘心擧行
정조 23년 · 강
命專經武臣殿講涼生後更稟
정조 23년 · 목
政院以來十八日專經武臣殿講日次啓稟有是命
정조 23년 · 강
命平壤府燒戶令廟堂關飭道伯招致民人於通衢曉諭奠居之意其中貧殘者特蠲公私役新舊還其外分等還與役間量除待畢奠接具由狀聞又命出補古城鎭將一一巡視上來詳奏
정조 23년 · 목
平安監司韓用龜以平壤府民家失火一百七十五戶被燒馳啓敎以西路使行交織於道路民必不病猶困況於瘡痍未蘇罷羸頓踣之中又被鬱攸柝居之苦言念民情不能成眠所當下送宣傳官考察結構庇身之狀兼施恤典而或反爲弊姑止之卽令廟堂關飭道伯招致燒戶民人於通衢曉諭奠居之意其中貧殘者特蠲公私之役新舊之還其外分等還與役間量除待其畢奠接具由狀聞而出補古城鎭將者時帶兼史晦前一一巡視上來登筵詳奏後還任事亦卽下諭
정조 23년 · 강
黃海監司曺允大以谷山府聖后舊基碑閣坐向看審形止馳啓
정조 23년 · 목
該監司狀啓以爲謹依禮曹啓下關谷山府聖后舊基碑閣坐向臣發遣褊裨與該府使眼同詳察定其坐向後仍使圖形以來卽接褊裨回告內以爲府東五里許雲中坊林溪里果有一小山稱名堂底山此山北從象山鳳頭等山落脈平地過峽爲兩處旋又突起隱然作五峯屛立之象宛然若蛟龍紏結之勢而其中第三峯後鎭之盤踞地形之稍高實爲此山所宗而山脈石䐉蜿蜒而下與局內當中處自作背負雖以凡眼觀之一局之中當以此地爲最要而坐向則辛坐乙向然後可以的負第三峯而前後面勢平正圓滿但龍峯之名博詢故老終無眞的指證者似或因古今沿革之致而白虎邊一百四十步乃有龍淵而山勢屈曲盤結至靑龍邊一百五十步柱石之傍奇巖阧起儼作水口華表仍爲低首向溪似龍頭之形龍淵之名旣已的實則其爲龍峯下龍淵可以推知一山之內元無此岡彼麓之別有稱名則此山之通爲龍峯而一局之皆以龍峯爲主人者亦可覷得辛坐處左邊五十步許又有可合乾坐之地此處亦爲恰好而若論背負之峯則稍低於辛坐所負之峯而亦不得爲一局當中之地以此言之則似若有遜於辛坐云觀其圖形參以賤見則辛坐似爲一局之主而背負龍峯者亦不外於此地事係莫重不敢擅便謹以圖書一本上送禮曹以待稟處碑石則金川地烏石素稱品好臣營南門外五里程太祖大王勝捷古基碑南門內仁祖大王誕降舊基碑皆以此石用之故浮出此石已加釘治今方運致于谷山府到彼後鍊磨計料禮曹下送兩見樣中追慕洞碑長廣稍優故依其樣磨治別成見樣上送于內閣而看品石一片亦爲上送于禮曹碑閣及礱臺加簷則分付該府使處亦已經紀以爲待入刻卽爲豎立之地岢嵐山聖祖馳馬道謹當於秋巡時親審狀聞計料龍就章家碑記先爲印來而字畵漫漶殆不成樣亦爲上送于禮曹象山府院君祀孫康達秀則使之仍留德源以奉墓所香火而碑閣新建處則以該邑原居康姓中文識婚班不失模樣者換入於瓦家其餘康姓則許其從便近住之意分付於該府使處
정조 23년 · 강
推吏曹參判李祖承
정조 23년 · 목
政院啓言宗廟望祭獻官以李集斗塡差啓下而自該曹不卽知委以致未及淸齋有此臨時改付標之擧事體萬萬未安請當該差祭堂上推考允之
정조 23년 · 강
命判義禁洪檍牌招
정조 23년 · 목
政院啓言卽者義禁府都事來言保放罪人金載謙査啓啓下當爲還囚稟處而判義禁洪檍身病猝重同義禁李漢豊朴基正差祭只有知義禁趙鎭寬一人不得備員擧行云請洪檍卽爲牌招允之
정조 23년 · 강
判義禁洪檍疏陳病狀乞遞批許調理行公仍命判堂出仕間皆令次堂擧行
정조 23년 · 강
命時囚朴鍾淳分揀放送
정조 23년 · 목
因金吾囚單敎以生疏所致分揀放送
정조 23년 · 강
命厲祭獻官李漢豊兼帶御將命召仍佩往來總使李邦一兼察御將
정조 23년 · 목
政院啓言左尹李漢豊以厲祭獻官今方受香出去兼帶御營大將命召請還納將兵之任不可無總察之人何以爲之敎以仍佩往來總戎使兼察牌招聽傳敎
정조 23년 · 목
義禁府啓言因平安監司韓用龜狀啓刑曹覆啓內碧潼前郡守李宅永移本府處之事允下矣李宅永今方拿囚敎以開坐間保放
정조 23년 · 강
景慕宮展謁命以十七日爲之
정조 23년 · 목
禮曹啓言景慕宮秋展謁太廟展謁後更爲擇日取稟事命下矣令日官池景喆推擇則今七月十五日十七日二十四日二十七日二十九日俱吉云以何日定行乎敎以十七日爲之
정조 23년 · 강
景慕宮北階修改告由祭命勿別設
정조 23년 · 목
禮曹啓言今十七日景慕宮秋展謁日北邊階石頹圮處修改吉日令日官推擇則同日卯時爲吉云請以此時擧行而先告事由祭同日曉頭設行從之敎以今番則行禮後仍視工役已有下敎於擇日取稟草記諸司監蕫自當如例而其日旣行展謁則告儀自在其中祭享勿爲別設以此知悉擧行
정조 23년 · 강
命太廟望祭獻官朴基正禁推廟司李明翼推考大祝尹行逵施以不敍之典差祭銓堂李祖承罷職下義禁府施以違制之律
정조 23년 · 목
敎曰昨見祭報府已料其大祝之皆生疏老昏與景慕宮大祝朴崙壽使之換差矣司謁錯傳以典祀官此則雖非該房之罪而今日聞宮闈令等之所告去夜行祭後大祝一人不知去處至第八室納主而幾乎宮闈令之替行聞甚悚然又聞該房査奏之言果然云獻官若能於引出之後各別檢察則敢以不知爲對乎當該獻官朴基正爲先禁推至於大祝等生疏自生疏敬謹自敬謹每事問于守僕豈有此乎廟司李明翼爲先推考當該大祝尹行逵先施不敍之典前此以老昏者無或以大祝差祭飭敎申嚴而竝與柳河源之生疏埴差於莫重處者都是銓官之罪且以獻官履歷之廟宮輕重屢煩下敎則亞銓已行者必差宮享以致將事之生疏以此以彼萬萬駭然當該銓堂爲先罷職下義禁府施以違制之律
정조 23년 · 강
遞左尹李漢豊以李秉鼎爲判尹金履翼爲左尹口傳也
정조 23년 · 목
因京兆坐不坐單子敎以懸病堂上許遞與判尹未差之代令該曹口傳差出
정조 23년 · 강
命洪州合德堤以附近蒙利三邑及本州民趁農歇修築
정조 23년 · 목
備局啓言卽見忠淸監司李泰永報本司辭緣則枚擧洪州牧使牒呈以爲合德蓮堤自是屢千石蒙利之處去乙酉秋堤內疏濬時調發附近德山等十二邑民八千六百名竝與本州民三千三十名合力完役去戊戌年堤岸潰缺二處修築時德山等三邑民三千五百名與本州民四千五百五十三名竝力畢役壬子年潰缺三處修築時又動德山等三邑民三千五百名及本州民三千名同爲完築而疏濬年久湮塞日甚姑依戊戌壬子兩年例只就附近蒙利邑以天安德山沔川三邑民從略分排與本州民趁農歇先從最急處修築其餘則更待明年另加疏濬云矣本堤以蒙利最多之地其所修築不容少忽而所謂修築之有效無效專係名實之副不副徒有其名則雖發十二邑民丁難期遠效苟有其實則雖用附近數三邑役夫亦當責效依所報就附近蒙利邑天安德山沔川三邑民從略分排與本州民趁農歇修築之意分付如或不善經紀空費民力則不待按廉之考察有效無效自可立判於明年時牧使焉逭其責請以此意竝爲嚴飭允之
정조 23년 · 강
停南北漢華城沁都八道秋操及巡點仍命三南官鎭門聚點時堤堰役丁各於役處聚點
정조 23년 · 목
備局啓言卽見總戎使李邦一水原留守徐有隣廣州留守金思穆江華留守洪明浩京畿水使柳孝源永宗防禦使李周爀平安監司韓用龜兵使李儒敬黃海兵使鄭學畊江原監司南公轍統制使任嵂慶尙左兵使李普漢右兵使李栢然忠淸兵使鄭忠達全羅兵使沈鑏南兵使崔景岳北兵使李潤謙吉州防禦使李澄萬秋操取稟狀啓則以爲今秋水陸操合操城操巡操面操巡歷巡點及未行操處官鎭門聚點竝請令廟堂稟旨分付災傷覆審校生考講鄕騎士勸別武武學都試依例設行爲辭矣今年穡事雖未出場此後雨暘調適則庶有登稔之望而三南纔經荐賑畿甸兩西連經客使與別使行雖當農隙宜念紓力之道今秋水陸操合操城操巡操面操巡歷巡點竝姑停止關東則再昨年行秋操北關則南之端川以南北之富寧以南昨年行秋操而諸路之竝請停操有關戎政東北兩道使之設行災傷覆審校生考講鄕騎士勸別武武學都試竝依例爲之之意分付未行操處官鎭門聚點依近例申飭擧行而三南各邑堤洑堰疏築之政多以更待農歇用功爲言若其多用役丁之處則旣行聚點又責赴役易煩勞費因其役處聚點附近軍民除其坐作專意役事而近來聚點皆有定期似此等處勿拘其期參量役之早晩民之便否擧行之意請一體分付允之敎以北道則昨年旣爲之關東亦於再昨年爲之今番秋操一體停止
정조 23년 · 강
命忠淸水使具明遠罷職水營裨鄭演付之道臣懲放
정조 23년 · 목
備局啓言頃以忠淸水營採鰒軍棍斃委折更査報來之意行會矣卽見監司李泰永報本司辭緣則以爲應問各人等親執盤問刑訊窮覈則昨年二月外煙島頭民金卜乭來納進上生鰒腐傷不堪用俾爲改備則同月二十日所納又復如前苟充故該裨果爲決棍五度致死在於五十日後而該裨鄭演之用棍前以爲帥臣分付今則曰分付則不過警覺而施棍則渠所自用箇箇自服參證同然憑藉將令法外用棍大關紀律卜乭被罪雖云棍不過五死在日久傷痕未完死時猶著則屍親之謂有悲冤勢所必至鄭演則爲先嚴刑仍囚營獄採鰒軍則卜乭外無一民被棍之事而至於犯松罪人之用棍旣是法典所許且因主將有故承令替行自是前例云則容有可議之端而査體至嚴諸裨不敢遽放姑爲拘囚以該帥臣言之常時旣不能檢飭幕屬莫重進上始也看品而從中點退終焉施罰而自下橫濫致有島民之呼冤其所負犯固難容貸至於犯松用棍雖曰在法當施而惟意援例屢次替行亦極駭然行査修報何等嚴重而乃敢循私周遮竟以分付二字自當說去者難免不以實之罪前此査報時該裨在京未及捉來故只憑帥臣之枚報屍親之納供不能摘發其自下用棍之狀遽然論報不勝惶恐云無論藩閫稍欲守法者雖有替棍之事使中軍虞候擧行未嘗屬之裨將者蓋慮有此等之弊而在法無所據也今以所報觀之則棍數之多少日限之久近姑捨是以裨擅棍無所逃於更査之下該水使之縱裨用棍罪已難貰初欲自當而彌縫末乃事實之畢露可謂兩罪俱發至於犯松之屢次替棍亦可見昏不事事一任裨屬之狀該水使具明遠令該府拿問嚴勘所謂鄭姓該裨令道臣加刑照律其他諸裨不必滯囚一竝放送雖以道臣言之莫重査事初旣不審致煩更査事體所在萬萬未安請爲先從重推考允之敎以觀此更査然則初査別無泛忽之可言道臣勿推而帥臣則無論事實之何如若能隨事守法豈有褊裨法外之棍乎罷職所謂鄭哥裨付之道臣懲放
정조 23년 · 강
勘放時囚李祖承等分揀崔琥彬
정조 23년 · 목
義禁府啓言吏曹參判李祖承以制書有違律杖一百收贖告身盡行追奪放送敎以如有功議各減一等又啓言李祖承功減一等杖九十奪告身四等又啓言安義前僉使崔琥彬原情以爲本鎭戶總不過爲八十餘戶連値歉荒擧皆赤立而昨年新還當捧各穀二千餘石至臘月望間僅僅畢捧同月十六日舊還八百二十八石零捧上之關文來到而目下民力已盡於新還之備納甁罌俱空之中次次收捧爲二百餘石而自臘月念後輪症遍熾死亡相續此際督迫有所不忍未及畢捧仍爲遞任自歸於居末之科云請刑推得情敎以民勢似然何足責也分揀放送又啓言鐵山前府使柳畊原情以爲渠壬子除鐵山府使兼行反閱御史之事逐倉反閱則本府存遭歉荒之餘當年年事又入於之次前府使申載文因朝令分數代捧大米一千五百五十九石三斗小米三百八十五石以唐米準折捧上至翌年癸丑年事稍登而兩載連歉之餘瘡痍甫蘇新還準捧之際缾罌俱罄還作本色其勢末由不得已依前代捧因舊磨勘難逭仍循之罪云李敬魯原情以爲本府甲寅還穀中皮各穀二千三百三十八石零因朝令以唐米與太準折代捧渠之待罪本府乃在乙卯春而代捧旣是實穀民情亦多不願遂未免仍前磨勘合被重勘云權琇原情以爲前前府使柳畊以反閱御史癸丑年則各穀名色之數多紊亂者始爲釐正而只有大米小米唐米太四名色渠待罪本邑乃在丁巳八月大小唐米太之還作皮穀不無爲弊之慮故一依癸丑例準捧戊午年則辛亥條舊還捧上時許多新舊穀物及期幷督民力艱乏故舊還中大米一千二百十一石零小米一千一百六十二石零及新還中各穀一百四十三石零果以唐米與太捧上代播種子木麥之未及儲留事則當初備局關文以假都事行會始到於歲後則歲末已勘之穀末由變通自歸於不得還作捧留之境云柳畊權琇等曾經侍從及宣傳官請竝議處李敬魯請刑推得情敎以柳畊已知邑弊使之兼行繡衣反閱之擧則初與不知而干科有間實穀亦與皮穀差異係是已徹之事則容有可恕權琇之不備木麥由於過時與李敬魯竝公罪區別功議勘放後草記又啓言時囚罪人柳畊李敬魯權琇等功減一等各杖九十以公罪收贖放送
정조 23년 · 강
竄金化前縣監金載謙于熙川郡推知義禁趙鎭寬等
정조 23년 · 목
義禁府啓言觀此江原監司南公轍査啓則以爲金化前縣監金載謙當故監司沈晉賢之喪喪出十餘日始得殯斂委折謹依傳敎內辭意該邑吏鄕中應問各人等別定査官嚴加査實則治喪之不能如禮專由於殯斂之遲滯殯斂之遲滯又由於壽衣之未及到柩材之未及辦則其所謂種種往問事事董飭云者雖與全不顧恤有間而終未見其往問董飭之實效雖以傳訃一事言之理宜別定官隸兼促斂具而只待雇人之還以致日子之許久延拖柩材長廣雖云難得隣近邑私養之木豈無副急之用而遠求家藏之板伈泄度日者旣欠完事之意有傷敦俗之風凡民之喪尙有匍匐之義則同朝之誼何間於知與不知而況曾經道伯之宰臣其體貌道理果何如則前後擧行緩不及事至登臺啓致煩行査揆以事體萬萬寒心該縣前縣監金載謙旣已罷拿其罪狀臣不敢論斷云今以道査觀之故監司沈晉賢之喪出本縣也卽定監色使之護喪則雖與全不顧恤有間傳訃則只送雇人柩材則遠求家藏以致殯斂之過涉一望難免稽忽之歸有傷匍匐之義揆以道理極爲可駭請以此照律敎以不殯不斂過涉一望云乎則這非不顧恤而何回啓措語太欠明白殊非法府獻讞之體卿等推考金載謙則放竄荒惡之地仍施禁錮之律俾知敦風俗爲不忍人之政又啓言金載謙熙川郡放竄而禁錮以幾年磨鍊乎敎以禁錮卽放送以後事從後更稟
정조 23년 · 강
放時囚李宅永命碧潼甲寅郡守照法勘處
정조 23년 · 목
義禁府啓言碧潼前郡守李宅永原情以爲故兵使李聖師之妾多石率其婢下去本郡在於甲寅二月渠則乙卯八月二十四日赴任多石旣是贖婢則其後丙辰往來於京中一款初不關由於本官此外無他可達之辭云李宅永曾經宣傳官請議處敎以此囚則似非當該放送甲寅郡守使之指名報來後照法勘處
정조 23년 · 강
命時囚徐潤載嚴囚犯科諸條令海西道臣詳覈狀聞
정조 23년 · 목
義禁府啓言平山府使徐潤載原情以爲今此臺臣所論中今春支勅朝飭何如而一任奸猾貽害平民云者槪此本府支勅自有已來之例或以勅需不足則此亦有從他庫區處之已例渠一從已例吏民間無一毫徵斂之弊至於該庫監色仍其舊任初無遞易之事則害民與否不必更卞外邑簽丁例在農隙而非時査刮擾及緣畝云者渠莅任之初取考各面所報則冬春輪疾軍額物故數甚許多而春間兩度朝飭非但申嚴當番身布白骨徵納果是法外前府使李彦敬査出冒稱幼學未及塡代留置成冊故渠更査成冊中可合軍保者塡其物故之代渠莅任在於昨年十二月三十日則其時民間瘡痍未起且當支勅初不擧論於軍政三月過勅後始閱軍案從其物故略略捧疤之間拖至四月初恐有侵擾農民之弊故仍爲停止云徐潤載曾經都總都事請議處敎以臺啓丁寧則何敢游辭侵逼支勅一款飭禁何等嚴截又何敢稱以邑例當嚴刑得情爲先嚴囚分付道臣其犯科諸條一一除尋常詳覈狀聞後追乎論理議處
정조 23년 · 강
命時囚李爲彬放送他司換差
정조 23년 · 목
義禁府啓言協律郞李爲彬原情以爲渠以協律郞莫重撤排不謹擧行恭俟重勘云請刑推得情敎以特念特除之意姑不汰去而官非其人他司可堪者令該曹口傳換差此囚姑爲放送
정조 23년 · 강
諭赴燕使臣另購朱子大全眞本與語類各本仍飭申禁雜書之出來
정조 23년 · 목
敎曰朱夫子卽孔夫子後一人也堯舜禹湯之道得孔夫子而明孔曾思孟之學得朱夫子而傳朱夫子尊然後孔夫子始尊爲天地立心爲生民立命爲萬世開太平迪彝敎於窮宙陳常典於時夏以之異端熄而民志定者卽惟曰衛斯道扶正學而究其本則尊我朱夫子是耳顧予至誠苦心對越方寸之中誦習其書若親警咳嘗於燕閒有暇就一部大全爲日用厚生之菽粟茶飯略之爲會英類之爲選統鈔之爲百選槪之爲節約集之爲會選而竊又有契於春秋之旨擬成大一統文字欲以大全語類遺書與二經四書之傳義章句集註或問及啓蒙家禮蓍卦之考誤昌黎之考異以至魏氏之契楚人之辭通書西銘太極傳解等群書裒以稡之作爲全書如明道之志康節紫陽之狀濂溪則其於求端用力之方造道成德之序粲然煥乎無相錯糅夫子之門墻堂室於此考徵如日之麗天如水之行地庶幾有補於風敎之萬一鳩輯有年行且就緖待編成告于先聖之廟而印行欲述朱夫子漳州故事春秋之先刊自有微意於大一統者存焉但語類義例多氄駁池饒兩本雖稱精善黃文肅尙不滿其意若其分門割部者張敬夫之類言仁趙忠定之類奏議蓋嘗見正於考亭亟丈之際則微言大義鬱而未彰是豈朱夫子本旨泰山高矣滄海深矣見者想其儀刑聞者淑其緖理似不待於序次編帙之中而傳五章之補缺卽朱夫子大力量細工夫處予所願者學朱子也吾道之東顧不在斯歟考定之時宜加詳審須與眉徽建安之本而見得眞面目可以成其書雖以大全言之台州奏狀不載於閩板且如陸王之帖梅花之賦逸而不列先儒不云乎穹壤彌道凝之則存乎人今行進賀副使之特授者以其素嫺於編書且與諸臣偕聞編輯之本意也使行入燕之後另購大全眞本與語類各本上价旣承筵敎與副使悉心覓來令內閣下諭近來中國學問滔滔是王陸餘派泛濫於白沙懷襄於西河而極矣未知大江以南建閩泉漳之間猶有夫子之耿光風烈之至今在者而或者新編之朱書未及遠播否乎予在春邸時求呂成公大事記積費經營始購燕肆心誠求之書豈不至若或藉此而雜書又出柵外則王府自有關和孰敢干之人或謂經傳不可禁而此有不然者尊閣丌上鄕本勝於唐本且況咿唔則立渝懶惰者臥看安在其愛如球璧敬若神明乎此禁之申嚴未必不爲衛道扶學之一助且近日所謂經義只用小註遂及於所謂蒙引汪訂諸家轉益蔑裂鹵莾稗官雜史之外竝與唐本經傳之不許購來卽亦朱夫子反躬踐實之餘意亦令廟堂申明嚴飭於行臺處
정조 23년 · 목
承旨洪義浩啓言卽伏見平安監司韓用龜啓本則安州牧使金孝建名字有誤書處奏御文字有此不審不可無警請推考從之同推啓本有誤書也
정조 23년 · 강
命黃澗縣壯勇營所貿鐵物價令該道帥臣自明年公穀會減壯勇營廨舍修補時別營所置磚石限三千立移來取用
정조 23년 · 목
壯勇營提調鄭民始啓言本營軍物所需鐵物每年貿用於所産湖西黃澗縣而價本之自京輸給實多難便數亦不多自明年公穀會減上下之意分付帥臣處本營廨舍多有修補者而磚石最難覓得戶曹之從前卜定積置別營之數爲數萬立云年久留置每多無實之弊限三千立請移來取用從之
정조 23년 · 강
命雲監取才及勸奬時所用冊子陰晴表所用水銀竝勿禁貿來
정조 23년 · 목
觀象監提調鄭民始啓言本監取才及勸奬時所用冊子中七政四餘萬年書金口訣六壬指南增刪卜易易林補遺卜筮全書卜筮正宗等書未及備置借用甚苟簡陰晴表水銀陳久不堪用水銀十斤竝爲貿來然後可以備用價本以不虞銀上下出柵時勿爲禁斷出來之意請知委於使行及關西道臣處從之
정조 23년 · 강
命甲山同仁堡烽燧把守之新設與移置竝依南兵使崔景岳狀請施行
정조 23년 · 목
備局啓言甲山同仁堡已爲移設新設一烽於柏德嶺所里德烽移設於緣磻峯設把守於嘉林村泉水里兩處而羅巷浦把守移置於泉水里使其本卒立把嘉林把守使同仁堡土卒及本社居民合力守番同仁堡舊基所在阿叱間烽燧及大同把守移屬於地方官使該府主管事頃因南兵營狀請而加設烽軍之責立於何社及爲弊與否不爲擧論此一條更爲關問後稟處之意覆奏行會矣卽見南兵使崔景岳報本司辭緣則以爲同仁堡舊基阿叱間烽自甲山府勢將主管而烽軍則旣非賤役且有陞差之任窠故民多願入必無爲弊之端同仁堡柏德嶺新設烽軍則阿叱間烽軍三十名皆以該堡土卒今旣移入於劍川巨里新鎭底以此三十名責立亦無難克之弊云矣同仁堡旣已移設則烽把之隨以新設或移置形便事勢誠如狀請而數多烽軍之責立恐有別添新弊之慮更請關問而今以所報觀之則阿叱烽當自甲山句管而烽軍旣非賤役又有陞遷之階故民多願赴云至於新設烽則阿叱間舊烽軍盡爲隨堡移入於新鎭底則此便以渠補渠果無爲弊之端竝依所請施行之意請分付允之
정조 23년 · 강
判下兵曹明日動駕時軍兵磨鍊草記
정조 23년 · 목
兵曹啓言今十七日景慕宮展謁時何營軍兵隨駕留陳禁軍及馬步軍以幾番幾哨磨鍊而禁衛鄕軍停番矣餘軍留營何以爲之乎敎以禁將率訓局步軍五哨馬軍二哨爲先後廂禁軍二番隨駕皆以十二日擧動時休軍隨駕至於留營留陣竝置之
정조 23년 · 강
遞副總管宋銓李得濟以李鎭復李性默代之竝前望也
정조 23년 · 목
因總府守宮望筒敎以懸頉總管許遞前望單子入之待下批牌招
정조 23년 · 강
分揀時囚朴基正放李魯春仍命任㸁刊改亦勿論
정조 23년 · 목
義禁府以時囚朴基正係是宰臣待批下捧供啓敎以飭已施分揀放送而李魯春亦爲放送考出之後謄頒猶不敢爲則況外此乎其他乎刊臺亦勿論
정조 23년 · 강
勘放時囚柳河喆崔時淳
정조 23년 · 목
義禁府啓言萬頃前縣令柳河喆原情以爲渠於莅任以後京賑廳貿米六百石則乙卯十二月依營關捧留同年十月京邸吏持京賑廳貿米三百石捧留關文而下來故以本縣當年應下條依詳定價捧留營邸吏京賑廳貿米四百石則依營關亦以本縣當年役價一依詳定價捧留此皆當年應下而捧留者且捧留旣在乙卯之冬則雖欲立本當待丙辰春區處而乙卯十二月渠差差使員上京而移拜忠淸兵虞候仍赴任所云前縣令崔時淳原情以爲渠之在任時丁巳三月自監營因京賑廳關文以京邸吏營邸吏役價及各廳例下雜役米稱數貿置事發關知委故果以八百五十五石捧留之意從實報營未及數月遭故遞歸云柳河喆請刑推得情崔時淳曾經侍從請議處敎以幷議處仍爲照律又啓言柳河喆杖一百收贖告身盡行追奪流三千里定配崔時淳杖一百流三千里定配以喪前所犯收贖告身盡行追奪竝私罪施行允之敎以柳河喆功減一等又啓言柳河喆功減一等杖一百告身盡行追奪沃川郡徒三年定配敎以一配一贖近於斑駁此囚亦爲收贖
정조 23년 · 강
還配南正和于新寧縣
정조 23년 · 목
義禁府啓言新寧前縣監南正和原情以爲繡啓所謂用刑不有常式事渠於昨年徵捧吏逋時果以笞杖刑推而只施於逋吏至於錐臀事倉吏一人一年所負直爲千餘石故捉入刑訊則佯死緘口渠試令取針刺四關以驗其生死則下隸以猝不得針覓來小錐故遂令刺之錐未及刺而向之死者卽爲回生至於越訴之班族棍打及替囚其母事昨年査正軍政時有一盧哥以濫稱幼學稱以渠之仰役奴充定乞頉而此等弊端已成痼瘼故不許頉給矣及至繡衣出道於永川郡而捉去本縣首吏鄕等三人則所謂盧漢復以軍丁事乘機呈訴于繡衣而其題不令本官査頉而直以爲本官査正皆是違理速令頉給云故渠深怪題辭之不少恕而且痛盧漢所爲卽令決棍十度而枷囚矣翌日夜半繡衣猝來出道卽放盧漢尋出軍案中盧漢奴名其下書以某年月日暗行時頉給云而因踏以馬牌盧漢本非班族則因充其代少無不可故繡衣離縣後卽令捉捕盧漢則已知機逃躱而下隸捉來其母故使之保放以俟其子之來矣盧漢仍不來現而往告繡衣于慶山出道處則皆是繡衣之出道于本縣後事也盧漢之非班一邑之所共知而厥罪雖如彼元無其母替囚之事軍丁事渠於昨年果爲査正溯考三式年帳籍凡濫稱幼學之類悉令査出又使悉詣攷講取其不通句讀者以次充代則其所稱冤渠固已任之今若槪以縫掖之威勒渾簽則實非渠之所敢知饒戶之行賂倖免則渠雖無狀豈至於親自受賂而至若下吏之作奸何敢自保其必無單代及未捧事値兩年荒歉之捧糴旣有代穀之令則雖欲不犯單代勢無奈何至於倉穀發賣立本事昨年所査吏如逋爲二千一百六十餘石而昨秋之歉甚於再昨年故言于道臣請以各穀詳定價徵捧則道臣旣許之矣及其徵捧之時奸吏輩百計拒納故以各其詳定價捧者爲一千七百六十餘石以各其本色捧者爲三百九十四石零今以繡啓所達觀之則以渠所作錢者不以爲原逋二千餘石內所捧之本色分而二之直以爲倉穀之發賣立本者則已非實狀以六百十九兩歸於私用云則似指雇價錢出給之六百兩而此則論報營門文書俱存成出節目分給民間而此謂之私用則渠誠無辭可辨矣至於所捧詳定價內各一兩三錢六分除出合錢二百六十二兩四錢稱以防役仍無區處云則渠亦殊不知其何謂若指渠所用私賑三百四十兩云則亦何謂之仍無區處其時繡衣推論之言曰還上自還上兩稅自兩稅何可以此推彼乎云又云私賑邑所用穀物守令當自備何可用此還上之餘剩乎云則此皆繡衣之所詳知今乃不以此爲罪而或以爲私用或以爲無區處則渠更何所言云請刑推得情敎以繡啓諸條之外刑用笞笞用針可謂妄擧之甚者卽毋論傷人與否年少有前程之人何忽存愛之誡乃爾錢穀區處一款猶屬餘事嚴加勘律以聞又啓言南正和杖一百收贖告身盡行追奪流三千里私罪施行允之敎以功議各減一等又啓言南正和功議各減一等杖九十收贖告身盡行追奪徒二年半定配而前因他罪卽其地定配於新寧縣前罪目添書今罪目仍前配所依例發遣府羅將還發配所
정조 23년 · 강
命石興大二女若有更侵之擧家長定配
정조 23년 · 목
刑曹啓言石興大女兒二名今已上來故招致興大官前出給矣敎以此後考察若有更爲侵逼之擧家長卽爲草記定配
정조 23년 · 목
具翼善冠袞龍袍乘輿出永淸門明政門降輿乘輦出弘化門由館峴至觀旂橋降輦乘輦詣宮大門外降輦乘輿至齋室門外降輿入齋室改具冕服詣版位行禮陞詣宮內奉審訖還入齋室改具翼善冠袞龍袍詣宮內臨視北階修改之役少頃出宮門乘輿出宮大門降輿乘輦由館峴至觀旂橋降輦乘輦入弘化門至明政門外降輦乘輿入明政門永淸門還內
정조 23년 · 강
命御營大將李漢豊記過
정조 23년 · 목
動駕時別抄隊伍失措也
정조 23년 · 강
命考喧都事徐有敎拿處尋分揀
정조 23년 · 목
承旨徐英輔啓言衛外擊錚自有禁飭而觀旂橋下輦所咫尺之地有此鄕民之肆然冒犯不飭之該營大將推考警責考喧都事所當重勘而本院請推外無他罰何以爲之乎敎曰御將纔因他事記過而考喧都事拿處○因徐有敎拿處傳旨敎以今番則分揀
정조 23년 · 강
兵曹以觀旂橋屛門牌將金億嚴棍啓
정조 23년 · 목
該曹啓言觀旂橋屛門牌將懲治事奉承下敎矣當該牌將御營哨官金億嚴棍十度後汰去敎以汰去則分揀
정조 23년 · 강
遞承旨兪漢寧以李尙度代之前望也尋命勿施
정조 23년 · 목
漢寧不爲仕進也○政院以李尙度前任昌原府使解由未出啓稟敎以勿施前望單子入之
정조 23년 · 강
召見華城留守徐有隣于便殿
정조 23년 · 목
敎曰來待諸臣入侍
정조 23년 · 강
以兪岳柱爲承旨前望也
정조 23년 · 강
諸承旨持公事入侍于重熙堂
정조 23년 · 강
遞承旨李冕膺以李集斗代之前望也
정조 23년 · 목
敎曰都承旨聞有親病許遞前望單子入之待下批牌招察任
정조 23년 · 강
遞承旨兪岳柱以金履翼代之前望也
정조 23년 · 목
尙愚不爲仕進也
정조 23년 · 강
命再明日皇壇望拜禮更觀明日雨勢該房微稟
정조 23년 · 목
政院以二十一日神宗皇帝忌辰日親行望拜禮取稟敎以謹當親行而雨勢姑無霽意闕字牌奉來不可霑濕更觀明日該房微稟
정조 23년 · 강
命來二十一日輪對當次人受點後日次來待
정조 23년 · 강
罷拿濟州牧使曺命楫
정조 23년 · 목
內醫院副提調徐英輔啓言卽伏見濟州牧使曺命楫狀啓則以進上所封靑皮枳殼枳實不得封進爲辭矣三種藥料自是緊需商舶私賣聞亦如前而守臣則每以稀結闕封之意無難登聞事體駭然原狀啓今方還下送自本院亦當草記請勘而該牧使曺命楫請爲先從重推考從之○內醫院啓言濟州牧年例封進藥材十三種內靑皮枳殼枳實等三種全數闕封三種之材初非稀貴之物商舶私貿依舊絡續而莫重御藥所用連年闕封者事體道理俱極可駭該牧使曺命楫爲先罷職其罪狀令該府拿問重勘三種藥材各別極擇從速封進之意請嚴飭分付允之
정조 23년 · 목
漢城府以東部民家二戶中部民家一戶西部民家三戶頹壓啓敎以恤典令該廳卽爲分給事分付
정조 23년 · 강
召見來待諸臣于便殿檢校提學鄭民始原任直提學徐龍輔直提學李晩秀
정조 23년 · 강
命永寧殿春秋享時都相若値獻官承旨立於協律郞之前如太室大享例爲之遞宗廟提調金文淳以黃昇源代之前望也
정조 23년 · 목
敎曰大享時提擧之使之進去檢擧蓋爲各室行禮時提擧則立於協律郞之前而留在階上以待享禮告成也近果如是遵行乎提調金文淳許遞前望單子入之待下批牌招齋宿春秋大享則殿享亦有之而都相若値獻官時承旨立於第五室尊所協律郞之前如太室大享例爲之事分付本署載之該房該曹掌攷
정조 23년 · 강
太廟秋展謁命以立秋後擇吉
정조 23년 · 목
禮曹啓言太廟秋展謁吉日以何間推擇乎敎以廟庭北階修改之役當於土旺節後爲之適値秋謁之月展謁後仍視始役以此知悉而立秋後擇吉
정조 23년 · 강
毓祥宮展拜擇吉命待生涼更稟
정조 23년 · 목
禮曹啓言毓祥宮展拜取稟草記待秋更稟事命下矣展拜吉日以何間推擇乎敎以溽暑如此待生涼更稟
정조 23년 · 강
景慕宮秋展謁命待立秋擇吉
정조 23년 · 목
禮曹啓言景慕宮秋展謁吉日以何間推擇乎敎以廟庭北階修改之役亦依太廟例當於土旺節後擧行展謁日視始役待立秋擇吉而與廟謁各日推擇以此知悉
정조 23년 · 강
命報謝祭立秋後擇吉
정조 23년 · 목
禮曹啓言雩祀壇報謝祭吉日令日官推擇則今七月初八日爲吉云請以此日設行事知委敎以立秋後擇吉受香
정조 23년 · 목
宗廟秋享在再明也
정조 23년 · 강
右議政李時秀疏陳病狀乞免賜批
정조 23년 · 목
疏略曰臣之病不待臣自言殿下旣察之於前後筵席之間矣日昨短箚言不敢文而癃痼之實狀切至之情悃庶幾天日之照臨及奉聖批諭之以何可過辭勉之以調理視事有若臣張皇小恙煩瀆聰聽此實臣忱誠之不足仰格也念臣得病祟在於頭頭者一身之元諸經之會也頑痰上厥邪熱內肆血虛而氣不能行火熾而風爲之助每一痛至則䐉額如碎神爽遁失扶擁僵仆殆無省識初發於童歲再發於年前動費歲月幾殊僅蘇今焉三發而轉爲阿睹之疾本以暴昏之睛加之輪行之症種種醜穢之狀不敢覼縷仰浼而少或添劇則其將無眼而後已失今不治則眼病之不足而又將膏肓之難醫矣才不稱職猶可僥倖而叨冒力難勝任猶可勉强而擔負至於病則雖欲强之末由也已朝臣之凡有疾病者莫不以疏以單許其解職臣雖無似備位三事將此難强之疾帶此至重之任徒懷嚴畏不思控免則豈所以仰承聖朝體下之至仁也噫生逢堯舜之世濫躋槐棘之班尸位伴食無一報效臣之罪也虛辱曠絶之恩禮徒竊崇顯之官銜以病引去巧占便宜臣之恥也欲强策則模索蹩躠貽羞淸朝欲虛帶則慢官廢職深增罪戾天之所廢力不後心左右揣量只有一遞念昔先臣三入中書皆以病解優禮之聖春憫念之德意上下交孚有籲必後每閱巾衍之舊記不覺感淚之被面今臣區區至願卽先臣前日之懇則以我殿下造化生成終始典保之盛念豈不惻然垂憐亟賜體諒也哉伏乞鐫改臣議政之言批以眼花豈至於決去就耶予於年來當暑則背間之熏氣上翳頭目看書作字其苦難狀然而不敢開口言病以圖其欲痊之方大官雖體重而位高凡屬勞逸邊大義當念尊卑之序不至於倒置爲可卿之所愼比予猶歇況作相堇有月而乃忽有此乞退之擧愧予誠意之未孚弗格自餘在承宣口申望須亟斷來章竢間視事使相職無曠朝體莫隳仍敎曰此批答承旨往傳
정조 23년 · 강
吏曹判書金文淳疏陳病狀仍以金宗洙事自引賜批
정조 23년 · 목
疏略曰臣待罪西銓時伏奉前縣令金宗洙甄復之命果以五衛將首擬而仍蒙點下卽伏見歲抄單子宗洙方在罷職之中臣之初未審愼矇然檢擬大是做錯宗洙之職名今旣遞改原望之仰請勿施固無可言而臣之昏謬顚錯無以自恕伏乞亟降威罪批以金宗洙敍用五衛將作闕仍任以示記念彦城家之意卿其勿辭調理行公
정조 23년 · 강
掌令李益恢疏陳勸農之道仍請抄出貧戶限鋤役前分糶賜批
정조 23년 · 목
疏略曰今年穡事豐穰有漸一旱數月四野枯拆我聖上圭璧之禱虔誠是先羹墻之慕酬應不廢冥應之捷甘霈如響一雨三日八域同歡壟麥之失稔已矣莫論野農之有秋猶可及至而第念秧坂盡涸乾畓未耕雖得滂沱之雨恐無勃興之苗何則秧坂未乾則根葉不病故雖晩後移挿蘇成速矣翻耕至三則足當一糞故雖過時耕種茁茂敏矣而近來鄕民專事末利不務本業凡於農作惰慢成風故每一逢旱注秧之坂盡乾移秧之畓未耕竟致得雨而失農可勝歎哉朝家之發遣備郞申飭堤堰已有前例而今春則尤加另飭修築而停滀之疏鑿而廣斥之長洑曲匯尙有餘波沃土泉畓亦多添源以是分漑則一片秧注易以沾潝水由地中行水之性也沙川雖涸其中則未必無水鑿而爲井則水由地中出滔滔泉源大有勝於堤洑之淺流奚但注秧之蒙利亦可以灌而耕之漑而種之只緣水械之未具以致灌法之不行所謂水械者卽桔槹也民用是槹激而揚之則懸槹之木可使高於岑樓激水之湍可使過於顙頂雖原隰之野高燥之地何難漑得況其用力小而見功多則民取便利而春畦之雨未潤而桔槹先閑田家之望徒勤而鎡基未備臣未知民學漢陰翁而然耶臣所居之村自古以灌漑爲農至今不廢故十里長坪旱而盡移雨而盡耘卽今農形無異豐年故行路之人莫不艶羡皆以爲畿內初見此非灌漑之效耶嗚呼好惡人情之常也棄本趨末習俗之弊也常情之所同弊俗之所痼若不大加變通使民先知忠孝之道則雖日賞而勸其勤作日撻而禁其怠忽反有近於撓其本爪其膚之諭而終無功效故臣愚敢曰當今勸農之要莫過於敎之以忠孝之道也昔周公之作豳詩也咏歎其忠愛之誠朱子之治漳民也勸課以孝經之章古聖賢敎養農民之意果何如耶蓋忠孝之心天降之衷民所同得故以庶民供君上之心耕而種之以子弟養父母之誠種而耘之自勤而不怠自勞而不怨者卽使民逸道之驗而因其性而利導者也挽近以來民俗漸頹末利是趨忠愛孝悌之道棄如弁髦耒耜錢鎛之物視若笆離鄕民之失農不在於旱乾之爲災雖雨水均洽天時無愆每每荒廢者職由於惰農之自安而加之以守令之侵漁日甚民生之困悴益深則民安得不窮且盜也近見三道繡啓則三南飢民蒙聖上睭恤之澤咸得生活者一如壬癸年之畿民而又當今年之旱焚惔之憂惻怛之敎有加於昨年旱災時竟得及時之雨則今此雨澤卽殿下之賜而我殿下深仁厚澤一視八域有始有終博施濟衆徹上徹下無所間斷者寔出於聖學中純亦不已之道也但一霈差晩三農幷發無麥之貧民無牛之殘戶移秧後人根耕愆期鋤役了當似在來月當此麥艱之時不無陳廢之慮臣謂使守宰抄出貧戶鋤役前排旬分糶爲目今急務也臣於是又有所爲殿下獻愚者伏願殿下憂旱於未旱之前禱雨於旣雨之後心香一炷對越上帝日乾夕惕欽哉念哉察璿璣齊政之道布月令順時之令之義則永無水旱之災矣批以所陳多有理當留意其中民事示之廟堂如可稟處行會者許令論奏爾其勿辭察職
정조 23년 · 강
持平李廷璞疏請湖南各邑留庫儲置條各山城軍餉兵水營各鎭軍需留庫條每年秋捧後以新代舊各營閫耗穀那移換作各邑還穀發賣立本者竝用贓律又請守令擬用勿拘年限武科薦圈勿限額數令廟堂及宰輔各薦聞知之人賜批立本事此後犯者用別般嚴懲之律餘條令廟堂回啓稟處
정조 23년 · 목
疏略曰各道還弊無邑無之而湖南一道之弊臣所熟知者也所謂各邑留庫及儲置條各山城軍餉兵水營各鎭軍需留庫條盡爲管監吏隸之所偸弄幾乎蕩然無餘而每於偸弄之際輒取民間新捧精實之穀而以其年久腐傷者散給農民其中陳而又陳已成塵土空殼者又恐民怨之崩騰長留庫中永無改色之日朝家徒擁穀總之虛簿此豈非寒心之甚者乎以臣愚見莫重備不虞之留穀不可因循掩置每年秋捧後以新代舊則長留虛縮之弊庶可祛矣又以各營閫耗穀作錢事言之每年山郡則穀價輕淺沿邑則騰踊故爲取其高價每每那移換作由此而沿海各邑則還總漸減庫無餘儲故每當分還之時使民移轉於山郡農務方殷之時民於各其所居邑一日受還猶費一日之力誠爲可憫況於數百里他官遠程公然往受動費四五日其爲農務之害莫此爲甚且況四五日往來之際所受還穀盡入於糧資空手空還及秋備納則盡傾甁罌之儲逐年如是則農民切骨之冤孰有甚於此者乎朝家每以奸吏奸鄕幻弄穀簿爲大罪案而以此言之則營閫那移換作之害尤有甚於吏鄕幻弄穀簿之弊若不別般嚴禁則沿海邑民必將難保而後乃已臣謂此宜嚴立科條營閫耗作雖一包穀各其所捧邑作之毋敢爲那移換作使農民公然移轉而如有犯者俱用贓律焉各邑之於還穀發賣立本之弊又是農民無窮之痼瘼也蓋專事貪饕者則當其窮春之時不思賑貸之政出賣還穀而米租一包各捧幾許兩之錢先歸私橐以其所餘只給米一包二兩租一包一兩文而及秋準斛收捧立本之弊亦莫甚於此矣臣謂此亦嚴立科條如有一包發賣立本之類斷之以贓汚之律然後庶可爲蘇弊之一道矣有國大政在於用人而殷周以前尙矣無論唐宋以後專取科目而我國用人之道亦不外是始自羅麗逮我聖朝設爲文武科第辛苦讀書之士勤力操弓之武一生所營惟在一第而及其登第也苟非當路世閥之人則乾沒虛老雖以文之槐院言之翰注淸選固非人人所可入參者而至於別檢察訪之職不但盡歸有勢之輩自來其窠甚窄故其餘許多之人望待十年方得陞六十年之間未得一調而抱紅牌餓死者亦將幾人耶蔭路則自始仕之日計之六年則節次以進得至陞六及其陞六而無不得一麾自監縣令至于牧府使惟此文科則遲待十年幸得陞六而一除各道都事因爲作散更無甄復之望雖通臺銜年至六七十終未得墨綬緋衣至老死而潦倒平日讀書之功果安在哉夫守令之定爲年限蓋其法意也若至七十則精力已衰不足以臨民聽訟故也而人之精力各自不同或有五六十年之間已至昏耗不省事務者又有過稀而强旺如少年者若此而拘於年限更不任之以吏事則是豈隨人器收用之道哉道帥臣之職任緊重不啻一邑之爲政也而道帥臣旣無年限則何獨於守宰而堅定年限更無闊狹之道乎臣竊以爲年限雖是定制亦當隨其精力之衰健分揀擬用恐合於淸朝用人之政也且以武科言之設爲薦法分屬三廳有若文科之分三館而文科則分館時元無定額盡取一榜應入槐院者一竝圈屬其餘則隨其地閥分屬于國子芸閣而銓曹隨其才用之故元無未分館未付職之人至於武弁則方其薦圈時預定額數參圈諸人各濟已私於定額之內故每當薦席輒至紛挐遐土無勢之冷弁或有終身而未得越薦者雖其越薦亦多未付實職而空老者無故落仕而沈滯者故顧今鄕曲操弓之徒皆是圖免軍保以出身爲榮而名以班族者相誡以絶勿以武爲業以此之故朝家雖有勸武之令甲不肯入屬而好身手奇男子不文不武又不屑爲農業皆作遊手其在激勸用人之道固不當若是窄窄爲界限於人才發身之初況且因此而間有奇傑之士謂以科臼之誤人不事儒武非但爲渠輩可惜在朝家亦豈無遺才之歎乎臣竊以爲此亦宜有更張闊狹之道武弁薦圈時勿限額數廣取京鄕有地閥可堪宣薦者盡爲圈取至若宣傳官則無異文之侍從自銓曹隨其才閥人器而取用雖其守部薦苟非至賤之類亦須一竝圈取而畢竟收用付之銓家則鄕曲武士必有聞風興起之效而他日干城之材安知不出於此輩乎文武科第之外用人之道只有蔭窠一路而自己之所自許搢紳之所吹噓不過曰尋摘之工而曾未聞以經濟才行能得薦用者古人所謂日誦萬言何關治體才成七步未足化人者正謂此也八域之大兆黎之衆許多人才散在於草野林泉之間抱蘊虛老者未必無其人矣蓋漢唐宰相猶有開閤延士蔘朮貯籠之稱而絶無聞於近世豈其專無可合於延閤入籠之材而然耶抑亦初不蒐羅而然耶以臣愚見宜令廟堂及在廷宰輔各薦聞知之人參其所蘊之虛實次第收用則必將有補於聖朝治化伏願特賜裁擇焉批以近來立本二字無難登聞於道狀繡啓此亦觀紀綱之一端前所不敢言者今何容易才將此意有諭及於日前賓筵者未知廟堂與道臣之何以紏正而其所知戢能若年前之爲也疏請贓汚之律徒法不能自行欲考勤慢政當其時以今朔晦日爲昧爽前後此後犯者用別般嚴懲之律事令廟堂曉諭方伯居留之臣莫敢冒禁疏陳餘條使之回啓稟處爾其勿辭察職此批答載之王府受敎
정조 23년 · 강
遞同義禁鄭大容
정조 23년 · 강
戶曹參判金達淳疏乞出疆前往省先壟賜例批
정조 23년 · 강
命御營廳軍兵日次私習後日次爲之
정조 23년 · 목
政院以該廳軍兵今日日次私習啓有是命
정조 23년 · 강
行次對及藥院入診于誠正閣
정조 23년 · 목
政院啓言備邊司郞廳來言今日賓廳日次而望拜禮齋戒相値不得來會云矣敎以仍爲來會○藥院日次請診也○予曰近來槐院擧行不成說矣彼國賜諡雖不可用於我國而到彼時則勢有不得不然者使行時自該院宜令知去以爲應接之地而每不如是云今番別使必令知去可也左議政李秉模曰古則出疆之時例見大臣蓋爲到彼後周旋事相議之地而近來則國家無事別無可議者故此規自致解弛矣右議政李時秀曰非獨爲相議而已公體亦當然矣予曰須出文蹟以爲申明之地好矣予曰灣尹何至今不爲赴任誠駭然矣近來紀綱雖曰解弛燥濕占便何敢乃爾辭狀之呈限以十度或二十度之說不無入聞者元來邊地守令不爲赴任則有卽其地充軍之法義州亦邊倅也決不可仍置方有見窠差送好矣秉模曰濟州乎予曰然矣非特灣尹而已向有侍從守令以墮馬頉遞者而其後京職依舊行公寧有如許道理乎今雖稍久不可仍置濟州瓜近邊將作窠差送下敎前勿許遞免可也灣尹之代必以可合者備擬而近來堂下積滯承旨落點每患苟簡三望須以堂下擬入爲好予曰以舟橋司事有下詢者秋間當爲獻陵行幸漕船來到今爲幾隻吏曹判書金文淳曰來泊者爲五十餘隻而湖西再運船隻多未來到矣予曰湖西船運齊到後該曹卽爲草記而何時下送則爲無弊乎亦須問之也若欲趁九月下送則行幸當於八月內爲之而昨年八月行幸時猶有熱意矣秉模曰八月雖是生涼之節秋陽尙熱矣兵曹判書李在學今番都政北道出身李光玄爲名人以落仕最久復職而其時以丁酉年落仕爲之矣更爲詳聞則辛亥年亦嘗以西北落仕人復職以居住之不明還爲見落中間旣經復職則此與丁酉落仕有異何以爲之乎予曰先朝時有李姓人經水使者其名則偶未記得而光玄似是此人之親屬武將有知之者乎御營大將李漢豊曰似是李養中而光玄卽其庶子也予曰果是李養中也以丁酉落仕施行可也
정조 23년 · 강
推慈山府使李東馨仍命該府軍額査櫛戶口期於塡充慈母城操申飭擧行
정조 23년 · 목
左議政李秉模啓言頃因慈山府使李東馨上疏批旨本府諸條矯捄之方論理狀聞後稟處之意粘啓行會矣卽見平安監司韓用龜狀啓則以爲改量事問于該府則以爲歷數一鄕無可以擔當此事之人勢將姑爲仍舊貫置之軍政事近來民習癡濫百般謀避閒丁安得不乏乎査櫛戶口期於塡充之意嚴飭該邑獨鎭事慈母山城淸南第一關防而管城將之兼受節制於左營德川者誠不無臨時掣肘之慮今若以該府使領率本府三哨軍別爲獨鎭使之主掌節制便宜進退則勢若單弱力實精專固不可以軍少爲嫌而左營將所領兵馬不過爲十一哨比諸前中右後營十八九哨誠爲不均而又於十一哨中減三哨則左營軍額實有偏少之慮兔城鎭軍之赴操於右營順川者爲三百三十八名而論其程途則自兔城距順川爲一百八十里至德川爲一百五十里軍額卽有相左道里反爲便近以兔城軍移付左營則在左營不減元額十一哨之數在右營尙爲十六哨而猶多於左營軍額如是定制則慈山之陞爲獨鎭似無拘礙之端故往復兵使則所論無甚異同該府使陞爲獨鎭將恐合事宜慈母城操許久停廢亦甚疏虞自今以後若値稍豐之歲則依例設行事竝請令廟堂稟處矣改量事營邑之言如此勢將姑置而旣請改量旋請仍舊揆以事面極爲疏忽該府使李東馨推考軍政事依所請使之査櫛塡充至於陞爲獨鎭事道帥臣雖以爲無拘礙之端古人制置亦自有意若其臨時領付之掣肘他道他邑亦多有似此之處而惟在將兵者隨機應變之如何今此改制之論旣無益於軍民恐徒歸於紛更姑爲置之城操則今年停止雖緣事勢之使然此後則申飭擧行之意請分付從之
정조 23년 · 강
命鎭安縣陳田虛卜事嚴飭該倅待秋打量期於蘇弊
정조 23년 · 목
左議政李秉模啓言頃因鎭安幼學朴宗爀農書冊子回啓陳田虛卜白徵之弊論理報來之意行會矣卽見全羅前監司李得臣所報則以爲陳田虛卜之弊該縣前倅旣欲陳疏則其爲民弊可以推知而虛卜陳廢處詳盡踏驗然後方可定其虛實而當此農殷之時逐庫打量易致騷擾之弊姑待秋成細考邑案從實執卜痛去切骨之冤仍講捄弊之策爲辭而仍請稟處矣農時踏驗姑非可論秋後檢覈在所不已而此等之事每致因循徒聞說弊未聞捄弊分付道臣嚴飭該倅詳考元冊子參之以邑論驗之以虛結先從一二面里打量或通一邑打量從長擧行期於蘇弊後使之狀聞從之
정조 23년 · 강
命萬頃縣私備錢指徵無處及難捧者竝蕩滌
정조 23년 · 목
左議政李秉模啓言頃因萬頃縣令李德鉉上疏之本縣私備錢設置本末虛錄委折令道臣査實難捧者蕩減可徵者待秋收捧事覆啓分付矣卽見全羅前監司李得臣所報則以爲賑餘錢創始年久旣無文跡而指徵無處者爲三千四百十五兩難捧者爲三百八十五兩可捧者七十一兩指徵無處者雖無可論難捧之數若是其多可捧之數若是其少徵捧與蕩減亦不可自本營擅便爲辭矣所謂賑餘錢雖是前人私備之物後人之不善收殺以致徒存虛簿者極爲可駭而旣曰指徵無處又曰難捧與其存其名而無可捧之道莫如蕩其卷而絶侵欺之路見在可捧者外一竝蕩滌之意請分付從之
정조 23년 · 강
飭使臣出疆時副使書狀見大臣之規
정조 23년 · 목
左議政李秉模啓言使臣之出疆副使書狀之必見大臣蓋出重專對之意而近來此規廢而不行此後則請申飭從之
정조 23년 · 강
命三陟營將以時仕及前銜可合陞資人更爲擬入
정조 23년 · 목
兵曹判書李在學啓言三陟營將李宜秀旣已改差降資矣都政新資人如或未赴則其代雖於散政時更以新資差出多有已例矣今番亦以時仕及前銜中可合陞資人請更擬入從之
정조 23년 · 강
命御營廳古阜屯田自該郡隨起執卜收稅上納
정조 23년 · 목
御營大將李漢豊啓言臣營屯田在於古阜地而當初以萬餘金買得且以畓總言之恰滿三百結實是軍需之大關係遠外事情無路詳察或送將校必輒見欺於本土鄕監輩許多收稅盡歸奸竇稅納漸縮故年前行關本道略加査櫛而以起爲陳以膏換瘠其間奸弊無復餘地將至於莫可收拾之境從今爲始自該郡收起執卜收稅上納俾有實效而如或有不勤之弊則當該地方官草記重勘之意請出擧條嚴飭從之
정조 23년 · 강
命明日望拜禮處所以奉室前爲之
정조 23년 · 목
敎以明日望拜禮處所當詣奉室前爲之以此分付○政院以齋宿處所取稟敎以集成門近處當齋宿軍士房承旨入來其外永肅門外入接
정조 23년 · 강
命明日奉室行禮時環衛軍依丙辰年例
정조 23년 · 목
兵曹啓言明日奉室行禮時侍衛軍兵及墻外環衛軍兵當爲磨鍊而丙辰年則外各營入直軍除營直訓將率領環衛今年則訓局軍五哨排立挾輦軍連以金虎門入直軍四十名磨鍊槍劍軍置之矣今番則何以爲之乎敎以環衛軍依丙辰年例餘皆依近例
정조 23년 · 목
都總府以副總管李鎭復漢城府坐起晝仕出去啓稟敎以本職許遞
정조 23년 · 강
以林蓍喆爲濟州牧使備薦也
정조 23년 · 강
遞執義尹羽烈掌令李益恢持平李廷璞大司諫金翰東司諫李萬榮獻納李垿正言尹涵嚴思彦
정조 23년 · 목
敎以明日行禮時侍臣當爲備員三司違牌及在外人幷許遞
정조 23년 · 강
遞刑曹判書李祖源判尹李秉鼎右參贊權裕
정조 23년 · 목
政院啓言明日望拜禮時九卿當爲進參而刑曹判書李祖源判尹李秉鼎右參贊權裕病不進請幷牌招以爲淸齋之地敎以許遞
정조 23년 · 강
以李羲甲爲義州府尹備薦也
정조 23년 · 강
以閔台爀爲吏曹參判李翊模爲參議竝前望也
정조 23년 · 강
遞副總管姜彛正鄭東愼
정조 23년 · 목
敎曰懸頉曹管許遞令該曹口傳差出
정조 23년 · 강
以宋銓尹得逵爲副總管口傳也
정조 23년 · 강
許副右相兼帶內局之任以左相爲都提擧
정조 23년 · 목
敎曰以榮掃將請由往來右相兼帶內局之任許副左相爲都提擧
정조 23년 · 강
命右議政李時秀掃墳時澆奠床備給
정조 23년 · 목
因掃墳呈辭敎以給由馬澆奠床備給
정조 23년 · 강
有政吏曹判書金文淳兵曹判書李在學進
정조 23년 · 목
以李周顯爲承旨尹長烈爲大司諫李顯默爲執義鄭景祚爲司諫崔禧延爲掌令權文度洪宅夏爲持平金履載爲獻納鄭澣李海淸爲正言李垿爲校理蔡弘履爲知敦寧申大顯爲左尹鄭大容爲右尹尹光普爲禮曹參議丁範祖爲藝文提學兪漢謨爲同知李義弼爲副總管李顯宅爲忠淸水使姜彙喆爲三陟營將彙喆新資也張至冕爲北評事
정조 23년 · 목
政院啓言今日齋宿承旨當爲備員而新除授右副承旨李周顯時在全州地合有變通之道何以爲之乎敎以許遞
정조 23년 · 목
以李顯默爲承旨金銑爲副修撰李致中爲右參贊申思運爲刑曹判書金翊休爲判尹
정조 23년 · 강
分揀槐院前提調洪良浩罷職
정조 23년 · 목
敎曰草記不過體例間事承文院前提調洪良浩分揀
정조 23년 · 강
正言鄭澣避嫌賜批
정조 23년 · 목
避嫌略曰臣頃叨憲職懲討方殷三司諸臣退自閤外顒俟處分之際修撰韓用鐸經尋鄕路僚議峻發聯陳官箴之義矣及夫用鐸疏批之下誨責截嚴臣亦聯疏中一人惶恧交切間者復叨栢府除旨未卽引避旋蒙恩遞迺者薇垣新命遽下望拜隔宵臣雖不得不章皇出肅而顧臣私義豈敢以頃者一遞謂伸廉隅乃敢晏然仍冒於臺次乎請命遞斥臣職批以勿辭亦勿退待
정조 23년 · 강
遞刑曹判書申思運判尹金翊休獻納金履載仍任典籍李海淸
정조 23년 · 목
大司諫尹長烈司諫鄭景祚獻納金履載正言李海淸等違召敎以其中抄啓文臣許遞館官仍任九卿中在外及違牌人員亦爲許遞前望單子入之待下批牌招使之備員淸齋
정조 23년 · 강
以李得臣爲刑曹判書金載瓉爲判尹曺允遂爲執義南履翼爲獻納李東冕爲正言竝前望也
정조 23년 · 목
具翼善冠袞龍袍乘輿出集成門至朝宗門外降輿入齋室改具黑圓領袍乘輿至朝宗門降輿詣奉室前版位行禮仍詣壇上奉審詣西壝親審敬奉閣移建基址訖出冽泉門入小次
정조 23년 · 강
命當該司鑰令政院嚴飭
정조 23년 · 목
承旨洪義浩啓言拱北門內下排及行步席不卽排設事甚駭然當該司鑰請令攸司科治敎以遮帳之敎迷劣者認以爲乘轎直過也當該司鑰自本院捉來姑先嚴飭
정조 23년 · 강
分揀前吏曹判書洪良浩罪名
정조 23년 · 강
御北營行望拜禮參班武士試射儒生應製設行於朝宗門外